EELNÕU 2020/255

								KOMISJONID:

eelarve- ja arengu-	JK	
haridus-	X	
kultuuri- 		
majandus-		
revisjoni-		
sotsiaal- 		

VILJANDI LINNAVOLIKOGU

MÄÄRUS

30. aprill 2020   nr

Viljandi Linnavolikogu  28.09.2007 määruse nr 57
„Lapsehoiuteenuse rahastamise kord“ täiendamine

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel.

§ 1. Täiendada Viljandi Linnavolikogu  28.09.2007 määrust nr 57 „Lapsehoiuteenuse rahastamise kord“  paragrahviga 91 järgmiselt:
„§ 91. Lapsehoiuteenuse toetuse ja selle suuruse erisused Eesti Vabariigis 12. märtsil 2020 väljakuulutatud eriolukorra ajal
(1) Lisaks § 9 alusel linnavalitsuse poolt kinnitatud toetusele eraldab Viljandi linn Eesti Vabariigis kehtestatud eriolukorra perioodil kuni eriolukorra lõpuni täiendavat toetust Viljandi linna lastele lapsehoiuteenust osutavatele ettevõtetele. 

(2) Eriolukorra toetuse suurus on 70 eurot ühe lapse kohta kuus. Toetust arvestatakse päevapõhiselt, päevatasu saadakse 70 euro jagamisel konkreetse kalendrikuu tööpäevade arvuga.

(3) Toetuse saamiseks esitab lapsehoiuteenuse osutaja taotluse, millele on lisatud nimekiri lapsehoiuteenuse saajate kohta ühes kuus, kes eriolukorra perioodil lapsehoiuteenuse kohta ei kasutanud ning kellelt seetõttu jäid lapsehoiuteenuse osutajal tulud saamata.“

§ 2. Määrus jõustub kolmandal päeval pärast avaldamist Riigi Teatajas ning rakendatakse tagasiulatuvalt alates 16.03.2020.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Ene Rink
Esitatud: 13.04.2020
Esitaja: Viljandi Linnavalitsus			Ettekandja: Janika Gedvil
Lk arv: 3
Hääletamine: koosseisu häälteenamus

Seletuskiri
Viljandi Linnavolikogu  28.09.2007 määruse nr 57
„Lapsehoiuteenuse rahastamise kord“ täiendamine

Eelnõu eesmärk on riigis kehtestatud eriolukorra ajal lahendada lapse eralastehoius mitteviibimise korral eralastehoidude rahastamisega seotud probleemid. Laste lasteaias ja -hoius mitteviibimine on eriolukorra ajal tungivalt soovituslik. 

Volikogu õigusaktide sätteid saab muuta samas vormis, millega need vastu võeti.

Viljandi linn ei esita nendele vanematele, kes eriolukorra ajal lastehoidu ei kasuta, kohatasu arveid mittekasutatud päevade eest.

Käesoleva eelnõu eesmärk on eriolukorra lõpuni võimaldada eralastehoidudel mitte esitada arveid lapsevanematele, kes eriolukorra ajal lapsehoiuteenuse kohta ei kasuta. Viljandi linn hüvitab eralastehoidudele nende saamata jääva tulu.

Koolieelse lasteasutuse seaduse § 27 lõike 4 kohaselt kehtestab valla- või linnavolikogu vanemate kaetava osa määra, mis võib olla diferentseeritud sõltuvalt lapse vanusest, koolieelse lasteasutuse majandamiskuludest või muudest asjaoludest. Koolieelse lasteasutuse seadus võimaldab kohaliku omavalitsuse üksusel arvestada COVID-19 nakkuse ennetamisega seotud lapse lasteaiast kodus viibimist vanema osalustasu diferentseerimisel. Seega, kui tegemist on munitsipaallasteaiaga, siis tasu suuruse otsustamine on kohaliku omavalitsuse üksuse pädevuses. Kui tegemist on eraõigusliku lasteaiaga, siis on otsuse tegemine eralasteaia pidaja pädevuses. 

Kui kohaliku omavalitsuse üksus tasub haldusakti alusel eralasteasutusele  lasteaiakohtade ja 1,5-3-aastastele lastele lapsehoiuteenuse võimaldamiseks, siis tuleb neid vanemaid kohelda ühetaoliselt munitsipaallasteaias käivate laste vanematega. 
 
Viljandi Linnavalitsuse poole on pöördunud EELK Jaani kogudus ja Viljandi Vaba Waldorfkooli Ühing omanikud vastavasisulise palvega kompenseerida vanematelt saamata jääv kohatasu. 
EELK Jaani koguduse Jaani Lastemaja pidaja annab teada, et ei ole eraldi juriidiline üksus, vaid EELK Viljandi Jaani koguduse üks tegevusvaldkondadest, mille kohta ei saa eraldi taotlust Töötukassale esitada.

Lastehoid Rõõmupalli omanikud on teatanud, et kvalifitseeruvad Töötukassast palgatoetuse meetmele ning esitavad taotluse sinna.

Kukeräädsiku pidaja OÜ Lapsehoiuteenused soovib ja ootab samuti linnapoolset toetust.

Viljandi Vaba Waldorfkooli Ühinguga on Viljandi Linnavalitsusel sõlmitud koostööleping. 

Ükski lasteasutus pole veel koondanud ja eelnõu kirjutamise ajaks pole palku vähendatud. Töötajad on kas palgata puhkusel või kodus töö ootel, sest ka hoiud on valmis teenust pakkuma, kui vanematel on hädavajadus lapsehoiuks. Käibe langust suudavad nad arvutada alles aprilli või maikuu seisudega.

Erahoiud ja -lasteaed on linnale oluliseks koostööpartneriks, sest tänu nende tegevusele on võimalik tagada või korraldada KOVil vastavalt seadusele lasteaia- või hoiu koht. Vaatamata eralasteasutuste olemasolule on meil vahelduva suurusjärguga lastesõime järjekorras kuni 10 last.

Viljandi linnavalitsusel on võimalik eraettevõtjatele makstud toetust riigilt toetusmeetmest tagasi küsida.

Kulu linna eelarvele.
Eralastehoidudes on laste arv kokku 28. Jaani Lastemajas 20, Rõõmupallis 7 ja Kukeräätsikus 1 laps. Kui kompenseerida kõigile teenuse pakkujatele saamata jääv viljandlaste vanemaosalus sarnaselt munitsipaalasutuse õppetasu maksumusega 12% miinimumpalgast, oleks kulu linnale 70€ x 28last=1960 eurot ühes kuus.

Kulu Viljandi linnale 32 lapse kohatasu kompenseerimise eest Waldorf lasteaias on 2240 eurot ühes kuus. Peale volikogu otsust tehakse linnavalitsuse ja Viljandi Vaba Waldorfkooli Ühingu koostöölepingusse muudatused eriolukorra ajaks. Muudatustega sätestatakse eralasteaia toetamine sarnaselt eralastehoiu toetamise põhimõtetega.

Kokku nii eralasteaia kui eralastehoiu lapsevanemate kohamaksu kompenseerimine teenuse osutajale on maksimaalselt 4200 eurot ühes kalendrikuus.

Maksmine on peale volikogupoolset heakskiitu linnavalitsuse otsusega võimalik kas linna reservfondist, hariduse reservist või muudetakse lisaeelarvega eralastehoiu eelarverida.

Nende laste eest, kes lapsehoiu ja –aia teenust kasutavad, tasuvad kohatasu lapsevanemad.

(allkirjastatud digitaalselt)
Janika Gedvil
abilinnapea